text: Представят "Мечтата на Вагнер" на "Варненско лято"
  Автор: Екип Varna24.bg 14:27 / 03.06.2013 Коментари (0) 651
  Софийският Фестивал за независимо американско кино So Independent представя на Международния театрален фестивал "Варненско лято" за първи път в България двучасовия документален филм "Мечтата на Вагнер".
  В годината, в която светът отбелязва 200 години от рождението на великия композитор, за втори пореден път фестивалът So Independent предоставя филм от своята селекция за предварителна прожекция във Варна.
  Филмът на режисьорката Сюзън Фрьомке показва работата на изключителен творчески екип в Метрополитън опера в Ню Йорк - един от най-големите оперни театри в света, по постановката на 16-часовата тетралогия "Пръстенът на нибелунга".
  Проследена е работата на прочутия канадски театрален и филмов режисьор Робер Лепаж, на неговия екип и на трупата и техническите служби на театъра за решаване на изключително сложните постановъчни проблеми, поставени като изисквания още от самия Рихард Вагнер в периода на първите постановки на четирите произведения от 1854 до 1874 г.
  Прожекцията на "Мечтата на Вагнер" е на 8 юни, събота, от 16 ч. във Фестивалния културен център във Варна.